Søndagens kampe blev dyre for Thisted FC og Jammerbugt FC, som begge ligger i toppen af 2. division. De to nordjyske hold tabte begge og får nu svært ved at være med i kampen om oprykning til 1. division. Thisted mødte på hjemmebane Ringkøbing, som også ligger i den bedste halvdel af tabellen. Det opgør vandt gæsterne med 2-0. Thisted kom bagud efter 26 minutters spil, og Christian Rye gjorde ikke tingene nemmere for nordvestjyderne, da han blev udvist kort før pausen. Ringkøbing lukkede til 2-0 i slutfasen. Jammerbugt FC var søndag på besøg hos Svendborg, som kæmper for at undgå nedrykning. Nordjyderne fik en forrygende start, da Nickolaj Jonstrup bragte holdet i front allerede efter fire minutters spil. Jammerbugt-spillerne måtte dog rejse den lange vej hjem uden point. Svendborg fik udlignet efter 20 minutters spil, og i anden halvleg sikrede hjemmeholdet sig med to scoringer en 3-1-sejr. Thisted FC har nu 10 point op til Næstved, som fører 2. divisions vestkreds. Jammerbugt FC har 11 point op til førstepladsen, som udløser en oprykningsbillet. Der resterer ni kampe.

Referat:
De to nordjyske repræsentanter i fodboldens 2. division tabte begge søndag og får nu svært ved at blande sig i oprykningskampen.